શું થયું એ ખટલામાં? ૭ વર્ષ પછી હજી સુધી કોથળામાંથી બિલાડું પણ નીકળ્યું નથી અને સરકારે અદાલતમાં કબૂલ કરવું પડ્યું હતું કે તપાસકર્તા સંસ્થાઓ કોઈ પુરાવાઓ શોધી શકી નથી. આપણે ત્યાં કેસ દાખલ કરતી વખતે કેસને ફુગાવીને મોટો અને ગંભીર કરવામાં આવે છે અને મીડિયા સામાન્ય બુદ્ધિને વાપર્યા વિના તપાસકર્તા સંસ્થાઓના દાવાઓને સાચા માનીને છાપે છે કે પ્રસારિત કરે છે. હસન અલીએ તો ત્યારે ૨૦૦૭માં જ આવકવેરા ખાતાને અદાલતમાં પડકારતાં કહ્યું હતું કે આવકવેરા ખાતું જેટલી રકમનો દાવો કરે છે એની ચોથા ભાગની રકમ જો આપતું હોય તો તેઓ બધું જ છોડીને ફકીર બનવા તૈયાર છે. હસન અલીનો કેસ કહે છે કે કાં તો સરકારના દાવા ખોટા હોય છે, કાં તપાસ ખોટી દિશાની હોય છે અને કદાચ બન્ને હોય છે.